स्याले दे दिन, दपैह्रीं दे कन्ने कन्ने धुंधला परशामा जन जियां अम्बरा उप्परा बल्जें-बल्लें धरती उप्पर उतरा दा होयै ते उस धुंधले-पना कन्ने अपने सारे जीवना दा इक अन्जान सम्बन्ध मना दे डूंगे थारें अन्दर महसूस करिए, उस थोड़ा चिर रौह्ने आले समें सांई गै ओदा अपना-आप बिना छेड़-छिड़ूके नंगा हुन्दा जा करदा हा। ए नेईं जे ओदियां अक्खीं किश ठीक चाली दिक्खी नेईं सकदियां हियां, पर जियां ओदी खो ही, उप्पर-हेठ, खब्बै-सज्जै, किश बी नेहा नेईं सा जेह्ड़ा ओदिएं नजरें कोला नेईं सा बची सका दा। इक्कै थारा पर बेठे-बेठे दे जिसलै दिन लंग्गी चलेआ तां स्हैबन गै उन्न दिक्खेआ, सुरेश दी बग्घी उन्दे फाटक अन्दर दाखल होआ दी ऐ। पलें-खिनें च गै ओदा मूंह फक्क होई गया ते जियां पुल्सा गी दिक्खिए चोर नाठें पेई जन्दा ऐ, इयां गै बारी चा उट्ठिए, नसदे होई ओ आनिए बिस्तरे पर लेटी गेई।